Unsen frundliken grut tovoren mit vormoge allis gudes. Ersamen, leven frundes. Juwer vorsichticheit wy bidden to wetende, wo uns her Cristern heft gescreven, wo dat gi enen effte twe ud dem rade und ander gude lude tho em willen senden, umme twedracht willen to vorlikende twischen jw unde em gehandelt, unde is juwer baden tokunfft nu gentczlik sik vormodende unde wachtende unde hefft her Johan Nyenborch umme der sake willen by em beholden, dat he over den saken to vorlikende sal medewesen, opp dat he unsem erwerdigen meister warheit darvan mach seggen, wo de saken sien vorliket unde gesleten. Ersamen, leven frundes. Hefft he juwer vorsichticheit etwas hirvan gescreven, dat bidde wy uns to scryvende. Got almechtige mote jw vristen gesunt to synem langhen deenste. Gescreven am sundage vor Laurencii anno etc. 31(ten). Cumpthur to Vellin. Adress: Den erbaren, vorsichtigen mannen, borgermeistere unde raadmanne der stadt Reval, unsen leven getruwen frunden.